ლედისი
ლედისი ანიბადე იანგი (ინგლ. Ledisi Anibade Young; დ. 28 მარტი, 1972, ახალი ორლეანი, ლუიზიანა, აშშ) — ამერიკელი რიტმ-ენდ-ბლუზისა და ჯაზის მომღერალი, სიმღერების ავტორი, მუსიკალური პროდიუსერი, ავტორი და მსახიობი. 1995 წელს შექმნა ჯგუფი Anibade. მალევე დააარსა თავისი ლეიბლი LeSun Records სუნდრა მენინგთან ერთად. მან გამოუშვა სადებიუტო ალბომი Soulsinger. 2002 წელს ხელახლა გამოუშვა ალბომი, ამჯერად სხვა სახელწოდებით Soulsinger: The Revival Under Tommy Boy Records. მალევე მუსიკოსმა გამოუშვა თავისი მეორე ალბომი, Feeling Orange but Once Blue. ნამუშევარმა მოიგო „საუკეთესო ჯაზ-ალბომის" ჯილდო კალიფორნიის მუსიკალურ დაჯილდოებაზე. 2005 წელს ლედისმა ხელი მოაწერა კონტრაქტს Verve Forecast-თან. 2007 წლის 28 აგვისტოს გამოუშვა მესამე ალბომი სახელწოდებით Lost & Found. ნამუშევრის თითქმის 217 000 ასლი გაიყიდა და მიიღო გრემის ორი ნომინაცია. 2008 წელს მუსიკოსმა გამოუშვა საშობაო ალბომი It's Christmas. 2009 წელს გამოვიდა მეოთხე ალბომი Turn Me Loose, რომელმაც მოიპოვა ორი გრემის ნომინაცია. 2011 წელს გამოვიდა მეხუთე ალბომი Pieces of Me. ნამუშევარი ბილბორდ 200-ში მერვე ადგილზე გავიდა. ალბომმა მიიღო საუკეთესო რიტმ-ენდ-ბლუზ ალბომის ნომინაცია გრემის რიგით 54-ე ცერემონიაზე. 2013 წელს მიიღო ნომინაცია საუკეთესო რიტმ-ენდ-ბლუზ შესრულების კატეგორიაში 55-ე გრემის დაჯილდოებაზე. 2014 წელს გამოუშვა მეექვსე ალბომი The Truth. ნამუშევარმა კრიტიკოსთა მოწონება დაიმსახურა. მუსიკოსმა ასევე გამოუშვა ალბომები Let Love Rule (2017), The Wild Card (2020) და Ledisi Sings Nina (2021). ლედისმა ჯამში გამოუშვა ათი სტუდიური ალბომი და მიიღო თოთხმეტი გრემის ჯილდოს ნომინაცია. მუსიკალური კარიერის გარდა, ლედისმა ითამაშა მაჰალია ჯექსონი ფილმებში Selma (2014) და Remember Me: The Mahalia Jackson Story (2022). ასევე გამოჩნდა BET-ის დოკუმენტურ დრამაში American Soul, FX-ის დრამაში Pose და ფილმში Spinning Gold (2023).